[pic] | EUROOPA KOMISJON |

Brüssel 27.4.2010

KOM(2010) 189 lõplik

KOMISJONI ARVAMUS

(esitatud Euroopa Liidu asutamislepingu artikli 48 lõike 3 esimese lõigu alusel) Euroopa Ülemkogu otsuse kohta, milles pooldatakse aluslepingute Euroopa Parlamendi koosseisu käsitlevate muudatusettepanekute läbivaatamist vastavalt Hispaania valitsuse ettepanekule

KOMISJONI ARVAMUS

(esitatud Euroopa Liidu asutamislepingu artikli 48 lõike 3 esimese lõigu alusel) Euroopa Ülemkogu otsuse kohta, milles pooldatakse aluslepingute Euroopa Parlamendi koosseisu käsitlevate muudatusettepanekute läbivaatamist vastavalt Hispaania valitsuse ettepanekule

Komisjon tänab Hispaania valitsust ettepaneku eest muuta Lissaboni lepingu üleminekusätteid käsitlevat protokolli nr 36. Komisjon jagab seisukohta, et Euroopa Parlamendi koosseisuga seotud üleminekumeetmed, mille suhtes Euroopa Ülemkogu on andnud poliitilise nõusoleku, tuleks kooskõlas vajalike õiguslike menetlustega niipea kui võimalik vastu võtta.

Komisjon meenutab, et Hispaania ettepaneku eesmärk on viia ellu Euroopa Ülemkogu ammune poliitiline kokkulepe. Ettepaneku aluseks on asjaolu, et 2009. aasta Euroopa valimised ei toiminud Lissaboni lepingu eeskirjade kohaselt, nagu algselt ette nähti.

Vastavalt Euroopa Ülemkogu taotlusele võttis Euroopa Parlament juba 11. oktoobril 2007 vastu resolutsiooni,[1] mis sisaldas Euroopa Ülemkogu otsuse eelnõud parlamendi tulevase koosseisu kohta. Otsuse eelnõus esitati esindajate arv Euroopa Parlamendis, võttes arvesse Lissaboni lepinguga muudetud Euroopa Liidu lepingu artikli 14 lõiget 2. Euroopa Ülemkogu andis otsuse eelnõule poliitilise nõusoleku 2007. aasta valitsustevahelise konverentsi ajal,[2] sealhulgas ka ühele täiendusele esitatud arvudes (üks täiendav koht Itaaliale)[3].

Euroopa Ülemkogu deklareeris oma 11. ja 12. detsembri 2008. aasta istungil, et juhul, kui Lissaboni leping jõustub alles pärast Euroopa valimisi 2009. aasta juunis, võetakse esimesel võimalusel üleminekumeetmed Euroopa Parlamendi liikmete arvu suurendamiseks kuni valimisperioodi 2009–2014 lõpuni kooskõlas 2007. aasta valitsustevahelise konverentsi ajal kokkulepitud arvudega. Deklaratsioonis öeldakse selgesõnaliselt, et Euroopa Parlamendi liikmete arv suureneb seepärast 736-lt 754-le kuni valimisperioodi 2009–2014 lõpuni. Samuti öeldakse selles, et muudatus peaks jõustuma võimaluse korral 2010. aastal

Pärast 2009. aasta juunis toimunud Euroopa valimisi tuletas Euroopa Ülemkogu deklaratsiooni taas meelde oma 18. ja 19. juunil 2009 toimunud istungil, nimetades sõnaselgelt 2007. aasta valitsustevahelise konverentsi ajal kokkulepitud arve. Samuti kirjeldas ülemkogu konkreetselt, et liikmesriigid võiksid täiendavad kohad täita sihtotstarbeliste valimiste teel, viidates juunis 2009 toimunud Euroopa valimiste tulemustele, või lastes riigi parlamendil määrata vajalik arv liikmeid endi hulgast. Lissaboni lepingu jõustumise järel 1. detsembril 2009 esitas Hispaania valitsus ettepaneku, mille üle Euroopa Ülemkogu on nüüdseks komisjoniga konsulteerinud.

Kuna ettepanek peegeldab poliitilist kokkulepet liikmesriikide vahel, mis saavutati seoses sellega, et leping jõustus pärast juunis 2009 toimunud Euroopa valimisi, soovitab komisjon avada esimesel võimalusel valitsustevaheline konverents, millel arutataks rangelt ainult Hispaania ettepanekut võtta vastu protokoll üleminekumeetmeid käsitleva protokolli nr 36 muutmiseks.

[1] Euroopa Parlamendi 11. oktoobri 2007. aasta resolutsioon Euroopa Parlamendi koosseisu kohta {2007/2169(INI)}

[2] Valitsustevahelise konverentsi lõppaktile lisatud deklaratsioon nr 5.

[3] Valitsustevahelise konverentsi lõppaktile lisatud deklaratsioon nr 4.